Rakkomandazzjoni għal RAKKOMANDAZZJONI TAL-KUNSILL dwar il-programm nazzjonali ta' riforma tar-Renju Unit għall-2012 u li twassal l-Opinjoni tal-Kunsill dwar il-programm ta' konverġenza tar-Renju Unit għall-perjodu bejn l-2012 u l-2017 /* COM/2012/0309 final */





Rakkomandazzjoni għal RAKKOMANDAZZJONI TAL-KUNSILL dwar il-programm nazzjonali ta' riforma tar-Renju Unit għall-2012 u li twassal l-Opinjoni tal-Kunsill dwar il-programm ta' konverġenza tar-Renju Unit għall-perjodu bejn l-2012 u l-2017 IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu, Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta' pożizzjonijiet ta' baġit u s-sorveljanza u l-koordinazzjoni ta' politika ekonomika[1], u partikolarment l-Artikolu 5(2) tiegħu, Wara li kkunsidra r-Regolament (KE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi[2], u partikolarment l-Artikolu 6(1) tiegħu, Wara li kkunsidra r-rakkomandazzjoni tal-Kummissjoni Ewropea[3], Wara li kkunsidra r-riżoluzzjonijiet tal-Parlament Ewropew[4], Wara li kkunsidra l-konklużjonijiet tal-Kunsill Ewropew, Wara li kkunsidra l-opinjoni tal-Kumitat tal-Impjiegi, Wara li kkonsulta mal-Kumitat Ekonomiku u Finanzjarju, Billi: (1) Fis-26 ta’ Marzu 2010, il-Kunsill Ewropew qabel mal-proposta tal-Kummissjoni Ewropea li tiġi mnedija strateġija ġdida għall-impjiegi u t-tkabbir, bl-isem ta' Ewropa 2020, li tkun imsejsa fuq koordinazzjoni msaħħa tal-politiki ekonomiċi u li tiffoka fuq l-oqsma ewlenin fejn tenħtieġ azzjoni li tagħti spinta lill-potenzjal tal-Ewropa għat-tkabbir u l-kompetittività sostenibbli. (2) Fit-13 ta’ Lulju 2010, il-Kunsill adotta rakkomandazzjoni dwar il-linji gwida ġenerali għall-politiki ekonomiċi tal-Istati Membri u l-Unjoni (mill-2010 sal-2014) u fil-21 ta’ Ottubru 2010, huwa adotta deċiżjoni dwar il-linji gwida għall-politika tal-Istati Membri[5] dwar l-impjiegi, li flimkien jagħmlu l-"linji gwida integrati". L-Istati Membri ġew mistiedna jqisu l-linji gwida integrati fil-politiki ekonomiċi u okkupazzjonali nazzjonali tagħhom. (3) Fit-12 ta' Lulju 2011, il-Kunsill adotta rakkomandazzjoni dwar il-programm nazzjonali ta' riforma tar-Renju Unit għall-2011 u ta l-opinjoni tiegħu dwar il-programm ta' konverġenza aġġornat tal-Polonja għall-perjodu bejn l-2011 u l-2014. (4) Fit-23 ta' Novembru 2011, il-Kummissjoni adottat it-tieni Stħarriġ Annwali dwar it-Tkabbir, li kien il-bidu tat-tieni semestru Ewropew ta’ koordinazzjoni integrata u ex ante ta’ politika, imsejjes fuq l-istrateġija Ewropa 2020. Fl-14 ta’ Frar 2012, fuq il-bażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta' Twissija[6], li fih identifikat lir-Renju Unit bħala wieħed mill-Istati Membri li dwaru kellha titwettaq analiżi fil-fond. (5) Fit-2 ta’ Marzu 2012, il-Kunsill Ewropew approva l-prijoritajiet biex jiġu ggarantiti l-istabbiltà finanzjarja, il-konsolidazzjoni fiskali u l-azzjoni biex jiġi inkuraġġit it-tkabbir ekonomiku. Huwa enfasizza l-ħtieġa li titkompla konsolidazzjoni fiskali differenzjata u li tiffavorixxi t-tkabbir, biex l-ekonomija jerġa' jkollha kundizzjonijiet normali għas-self, biex jiġu promossi t-tkabbir u l-kompetittività, biex jiġu indirizzati l-qgħad u l-konsegwenzi soċjali tal-kriżi, u biex tiġi mmodernizzata l-amministrazzjoni pubblika. (6) Fil-30 ta’ April 2012, ir-Renju Unit ippreżenta l-programm ta' konverġenza tiegħu li jkopri l-perjodu bejn l-2011-12 u l-2016-17 u l-programm nazzjonali ta' riforma tiegħu għall-2012. Sabiex jitqiesu l-konnessjonijiet bejniethom, iż-żewġ programmi ġew ivvalutati fl-istess waqt. Il-Kummissjoni vvalutat ukoll, permezz ta’ analiżi fil-fond[7] li saret skont l-Artikolu 5 tar-Regolament (UE) Nru 1176/2011, jekk ir-Renju Unit hux affettwat mill-iżbilanċi makroekonomiċi. Fl-analiżi fil-fond tagħha, il-Kummissjoni kkonludiet li r-Renju Unit għandu żbilanċ intern, għalkemm mhux eċċessiv. (7) Fuq il-bażi tal-valutazzjoni tal-programm ta’ konverġenza għall-2012, li twettqet skont ir-Regolament (KE) Nru 1466/97, il-Kunsill huwa tal-fehma li x-xenarju makroekonomiku li jirfed il-projezzjonijiet baġitarji fil-programm huwa plawsibbli. L-objettiv tal-istrateġija baġitarja ppreżentata fil-programm huwa li tiġi implimentata l-konsolidazzjoni fiskali meħtieġa sabiex jintlaħqu l-miri tal-gvern rigward id-dejn nett u l-bilanċ kurrenti aġġustat għall-varjazzjonijiet ċikliċi. Il-programm ta’ konverġenza ma jinkludix objettiv ta’ terminu medju (OTM) kif previst mill-Patt ta’ Stabbiltà u Tkabbir. Skont il-projezzjonijiet tal-programm, hu mistenni li d-defiċit eċċessiv se jkun issewwa sena wara ż-żmien li ffissa l-Kunsill fir-rakkomandazzjoni tiegħu tat-2 ta' Diċembru 2010 biex isir dan. Id-defiċit tal-gvern fl-2014.15, l-iskadenza ffissata mill-Kunsill, huwa stmat bħala 4.4% tal-PDG. Dan jimplika, fuq il-bażi tad-defiċit strutturali (kkalkulat mill-ġdid)[8], sforz fiskali medju ta’ 1.25% tal-PDG bejn l-2010/11 u l-2014/15, li huwa inqas mill-isforz ta’ 1¾% stabbilit fir-rakkomandazzjoni tal-Kunsill skont il-Proċedura tad-Defiċit Eċċessiv. Għalkemm il-gvern ma ddevjax mill-istrateġija tiegħu għall-konsolidazzjoni fiskali li għall-bidu, fuq il-bażi tal-projezzjonijiet makroekonomiċi ta’ qabel, kienet tidher biżżejjed biex jikkonforma mal-miri tal-PDE, ir-riżultati u l-prospettivi fiskali ġew affettwati minn deterjorament tal-prospetti għat-tkabbir ekonomiku. Il-miżiru li jirrigwardaw id-dħul ġew antiċipati b’mod sinifikanti waqt li kienu qed isiru aġġustamenti għall-konsolidazzjoni fiskali. Sa tmiem l-2011-12 kienu ntlaħqu kważi 40% tal-konsolidazzjoni fiskali annwali totali ppjanata għall-perjodu bejn l-2010-11 u l-2014-15, inklużi 30% tal-qtugħ fl-infiq u żewġ terzi taż-żidiet netti fit-taxxi. Iż-żieda potenzjali fl-effiċjenza tas-sistema tat-taxxi, b’riżultat ta’ reviżjoni tal-istruttura tar-rata tal-VAT, għadha relattivament mhux sfruttata. Skont il-programm ta’ konverġenza, id-defiċit tal-amministrazzjoni pubblika huwa mistenni jkun 8.3% tal-PDG fl-2011-12, 5.9% fl-2012-13, 6.0% tal-PDG fl-2013-14, 4.4% tal-PDG fl-2014-15, 2.9% tal-PDG fl-2015-16 u 1.2% tal-PDG fl-2016-17. Dawn l-istimi huma pjottost iktar baxxi minn dawk li għandhom is-servizzi tal-Kummissjoni. Fit-tbassir li wettqet fir-rebbiegħa tal-2012 il-Kummissjoni tistenna defiċit ta’ 6.1% tal-PDG fl-2012-13 (li jkun 7.9% meta wieħed ma jinkludix trasferiment ta’ darba li se jsir dalwaqt mill-fondi tal-pensjonijiet) u 6.5% tal-PDG fl-2013-14. Id-differenzi jirriżultaw minn tbassir ta’ inqas tkabbir u minn modifiki li għamel l-Eurostat għad-dejta tar-Renju Unit. Saru xi aġġustamenti għall-pjanijiet fiskali tal-gvern fid-Dikjarazzjoni tal-ħarifa 2011 sabiex in-nefqa favur it-tkabbir tiġi pprijoritizzata, iżda l-investiment fis-settur pubbliku xorta waħda mistenni jiċkien bil-kbir fl-2014-15. Id-dejn tal-gvern, li huwa mbassar li se jkun 94.7% fl-2013-14, huwa mistenni jilġaq livell rekord fl-2014-15. (8) Fil-perjodu ta’ qabel il-kriżi s-suq tad-djar saħan iżżejjed, u l-prezzijiet meta wieħed jarahom fi proporzjon mal-introjtu laħqu livelli għoljin liema bħalhom fil-kuntest ta’ disponibbiltà li qed tonqos ta’ provvista tad-djar, u dan wassal għall-akkumulazzjoni ta’ livelli għoljin ta’ djun ipotekarji. Skont l-analiżi fil-fond tal-Kummissjoni, il-ħafna dejn ipotekarju jikkostitwixxi żbilanċ intern fl-ekonomija tar-Renju Unit. Kaġun tal-volum kbir ta’ selfiet ipotekarji bi mgħax li jvarja, il-finanzi tal-familji saru vulnerabbli għaż-żidiet fir-rati tal-imgħax, b’riperkussjonijiet li jistgħu jiddestabbilizzaw lill-ekonomija kollha kemm hi permezz tas-settur finanzjarju. Waqgħa sostnuta u sinifikanti fid-dejn tal-familji tkun probabbli biss jekk il-prezzijiet tad-djar jinżlu meta mqabblin tal-introjtu disponibbli; madankollu, kieku l-prezzijiet nominali tad-djar kellhom jaqgħu malajr, dan iġib ir-riskju li bosta familji jispiċċaw bid-djar li ssellfu biex jixtru jitilfu mill-valur tagħhom. Il-livell tal-bini ta’ postijiet residenzjali għadu baxx daqs qatt qabel, kemm minħabba sistema ta’ ppjanar ristrettiva kif ukoll minħabba dgħjufija taċ-ċiklu, u l-attività ġenerali fis-suq tad-djar għadu staġnat. F’Novembru 2011, il-gvern ippubblika l-istrateġija tiegħu għall-Ingilterra fil-qamsa tad-djar, li għandha l-għan li tiffaċilita żieda fil-bini residenzjali, iżda għad baqa' inċertezza sostanzjali dwar l-impatt nett tas-sistema l-ġdida fuq l-iżvilupp tal-qasam tad-djar. Barra minn dan, l-istrateġija dwar id-djar ma semmietx il-kwistjoni tat-tassazzjoni tal-proprjetà, li fiha s-sistema tar-Renju Unit tgħaqqad flimkien taxxa rikorrenti rigressiva (taxxa tal-kunsill lokali) u taxxa progressiva fuq it-tranżazzjonijiet (it-taxxa tal-boll fuq il-prorjetajiet immobbli - Stamp Duty Land Tax, SDLT). Dan jista’ jkollu sehem fl-iżviluppi taċ-ċiklu fejn jidħlu d-dħul tal-baġits u l-istabbiltà finanzjarja. Fil-baġit tal-2012 saru xi aġġustamenti fir-rati tal-SDLT, iżda meta wieħed iqis kollx, f’dan il-qasam saru biss tibdiliet minuri. (9) Ir-Renju Unit għandu quddiem wiċċu sfidi li qed jikbru dwar il-qgħad u l-parteċipazzjoni fis-suq tax-xogħol. Bħalissa fir-Renjun Unit hemm qgħad ta' 8.4%. Il-qgħad fost iż-żgħażagħ huwa bil-wisq ogħla, 22.2%, u aktar minn 38% ta’ dawk qiegħda fir-Renju Unit huma taħt il-25 sena. 17.7% taż-żgħażagħ (ta’ bejn is-16 u l-24 sena) m’għandhomx xogħol, m’għadhomx jistudjaw u mhumiex qed jieħdu xi taħriġ. Ix-xogħol fis-settur privat qed jiżdied b’pass modest, iżda mhux mgħaġġel biżżejjed biex jagħmel tajjeb għat-tnaqqis fl-impjiegi fis-settur pubbliku u għat-tkabbir tal-forza tax-xogħol. Ir-Renju Unit għandu provvista żejda ta’ ħaddiema bi ftit kompetenzi, li d-domanda għalihom qed tonqos, u nuqqas ta’ ħaddiema bi kwalifiki professjonali u tekniċi għoljin li huma meħtiġin b’mod partikulari mis-setturi li jimmanifatturaw u jesportaw il-prodotti, fejn ir-riżultati miksubin mir-Renju Unit huma relattivament dgħajfin. L-enfasi ewlieni fil-linja politika dwar l-edukazzjoni u t-taħriġ vokazzjonali (l-ETV) huwa mitfugħ fuq il-ħiliet bażiċi y fuq il-kwalifiki tat-2ni livell, filwaqt li l-ekonomija qiegħda titlob dejjem aktar għal kwalifiki aktar avvanzati tal-ETV. Ir-Renju Unit għad għandu għadd relattivament kbir ta’ adulti li ftit li xejn jafu jaqraw u jiktbu u li għandhom kultura matematika u xjentifika bażika baxxa ħafna. Huwa diffiċli ħafna li dawn in-nies igawdu mit-taħriġ vokazzjonali. L-għadd ta’ dawk li jieqfu mill-iskola kmieni żdied bi 3.3 pp. mill-2005 ’l hawn biex laħaq l-14.9%, li jaqbeż il-medja tal-UE; biex tiġi indirizzata din il-problema, huwa kruċjali li jingħata sostenn ma jaqta’ xejn lill-familji b'introjtu baxx. (10) Il-gvern għandu aġenda għar-riforma tas-sietam tal-ħarsien soċjali sabiex jgħin lil aktar nies isibu xogħol, filwaqt li jingħata sostenn lil dawk li huma l-aktar vulnerabbli. Il-Kreditu Universali, li għandu l-għan li jissimplifika s-sistema tal-benefiċċji, għadu ma ġiex implimentat, iżda għad baqa’ riskji konsiderevoli li l-impatt pożittiv tal-linji politiċi dwar ix-xogħol u d-dħul se jkun aktar minn ikkanċellat mill-fatt li l-ammonti disponibbli għall-benefiċċji qed jonqsu. Dan ifisser li hemm ir-riskju li l-faqar, partikularment għall-familji bit-tfal, jiżdied. Stimi indipendenti jbassru li bejn l-2020-21, il-faqar assolut fost it-tfal se jilħaq i-ogħla livell tiegħu mill-2001-02, u li l-gvern mhux se jirrispetta l-miri għat-tnaqqis tal-faqar fost it-tfal stabbiliti fl-Att dwar il-Faqar fost it-Tfal. Il-fatt li mhemmx biżżejjed aċċess għas-servizzi tal-assistenza lit-tfal, b’mod partikulari għal dawk li jaqilgħu ftit, għadu qed jikkawża problemi sinifikanti u l-gvern għad irid jippreżenta pjanijiet adegwati biex jindirizza din l-isfida. Anki l-qtugħ tas-sostenn għas-servizzi tal-assistenza lit-tfal qed jirriskja li jagħmel l-affarijiet agħar. (11) Il-kundizzjonijiet għall-finanzjament għadhom severi, partikularment għall-impriżi żgħar u medji. Is-self nett lill-impriżi fl-2011 kien negattiv, u l-istudji juru li għadd ta’ impriżi żgħar u medji qed ibatu minn restrizzjonijiet ta’ kreditu. Barra minn hekk, l-aċċess għas-self mhux mill-banek għadu fil-biċċa l-kbira tiegħu ristrett għall-impriżi l-kbar, filwaqt li l-kompetizzjoni fl-industrija bankarja hija limitata. Minkejja l-passi li ħadu l-awtoritajiet biex itejbu s-sitwazzjoni, it-task force Breedon dwar is-swieq alternattivi tad-dejn tistma li filħames snin li ġejjin se jkun hemm differenza finanzjarja ma taqta’ xejn bejn it-talbiet għall-finanzjament u l-għoti tiegħu, speċjalment fil-każ tal-impriżi żgħar u medji. (12) Ir-Renju Unit għandu quddiem sfida biex itejjeb l-infrastruttura tal-enerġija u tat-trasport tiegħu, li hija marbuta mat-tqegħid tas-sisien biex ikun hemm it-tkabbir u l-kompetittività fuq medda twila ta’ żmien, u mal-indirizzar tal-kawżi tan-nuqqas ta’ kompetittività esterna fl-oqsma tal-manifattura li qed ibati minnha r-Renju Unit. Ir-Renju Unit għandu bżonn ta’ investiment sostanzjali biex jaġġorna l-kapaċità tal-ġenerazzjoni tal-elettriku, minħabba l-ħtieġa li tinbidel parti kbira mill-kapaċità eżistenti tal-ġenerazzjoni, li se tingħalaq fid-deċennu li ġej, u minħabba l-ħtieġa li jiġu ssodisfati l-obbligu tal-enerġija rinnovabbli u l-istandards aktar stretti dwar l-emissjonijiet tal-karbonju. . Is-settur tal-finanzi tar-Renju Unit qed iħabbat wiċċu ma’ nuqqasijiet fil-kapaċità u fil-kwalità tan-netwerks tiegħu, li jistgħu jaħdmu kontra l-għan tal-gvern li jibbilanċja mill-ġdid l-ekonomija tal-pajjiż lejn l-investiment u l-esportazzjonijiet. Bħala parti mill-istrateġija tal-gvern għall-konsolidazzjoni fiskali, l-investiment nett fis-settur pubbliku se jonqos bil-kbir sal-2014-15, u dan iġib miegħu r-riskju li l-pressjonijiet eżistenti fuq l-infrastruttura tat-trasport jiżdiedu dment li ma jiġux iggarantiti sorsi oħrajn ta’ finanzjament. (13) Fil-kuntest tas-Semestru Ewropew, il-Kummissjoni wettqet analiżi komprensiva tal-linja politika ekonomika tar-Renju Unit. Hija vvalutat il-programm ta' konverġenza u l-programm nazzjonali ta' riforma, u ppreżentat analiżi fil-fond. Mhux qieset mhux biss ir-rilevanza tagħhom għal-linja politika fiskali u soċjoekonomika sostenibbli fir-Renju Unit imma wkoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni Ewropea billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet tagħha skont is-Semestru Ewropew huma riflessi fir-rakkomandazzjonijiet (1) sa (6) hawn taħt. (14) Fid-dawl tal-valutazzjoni, il-Kunsill eżamina l-programm ta' konverġenza tar-Renju Unit, u l-opinjoni tiegħu[9] hija riflessa b'mod partikulari fir-rakkomandazzjoni (1) hawn taħt. (15) Fid-dawl tar-riżultati tal-analiżi fil-fond li l-Kummissjoni għamlet skont l-Artikolu 5 tar-Regolament (UE) Nru 1176/2011 u ta’ din il-valutazzjoni, il-Kunsill eżamina l-programm nazzjonali ta’ riforma tar-Renju Unit għall-2012 u l-programm ta’ konverġenza tar-Renju Unit għall-perjodu 2012-17. Ir-rakkomandazzjonijiet tiegħu, skont l-Artikolu 6 tar-Regolament (UE) Nru 1176/2011, huma riflessi b’mod partikulari fir-rakkomandazzjonijiet (2), (3) u (6) hawn taħt. B'DAN JIRRAKKOMANDA li r-Renju Unit jieħu azzjoni fil-perjodu 2012-2013 sabiex: 1. Jimplimenta bis-sħiħ l-istrateġija baġitarja għas-sena finanzjarja 2012/13 u jsaħħaħ l-istrateġija baġitarja għas-sena finanzjarja 2013/14 u għas-snin ta’ wara, bl-għajnuna ta’ miżuri speċifikati biżżejjed, sabiex jiżgura t-tiswija fil-waqt tad-defiċit eċessiv b’mod sostenibbli u l-kisba tal-isforz għal aġġustament strutturali speċifikat fir-rakkomandazzjonijiet tal-Kunsill skont il-Proċedura dwat id-Defiċit Eċċessiv u sabiex jaħdem biex ikun hemm tnaqqis kostanti tal-proporzjon għoli tad-dejn pubbliku. Jipprijoritizza n-nefqa li tinkoraġġixxi t-tkabbir sabiex jiġi evitat ir-riskju li aktar deterjorament tal-prospettivi għat-tkabbir fuq medda medja ta' żmienn jaffettwaw negattivament is-sostenibbiltà tal-finanzi pubbliċi fuq medda twila ta' żmien. 2. Jindirizza l-impatt destabbilizzanti tal-prezzijiet għoljin u instabbli tad-djar u tal-livell għoli tad-dejn tal-familji billi jimplimenta programm komprensiv ta’ riforma tal-qasam tad-djar sabiex tiżdied il-provvista tad-djar u jittaffew il-problemi tal-prezzijiet inkonvenjenti u tal-ħtieġa li l-istat jissusidja d-djar. Iwettaq aktar riformi fis-suq ipotekarju u f’dak tal-kera, fir-regolamentazzjoni finanzjarja u fit-tassazzjoni fuq il-proprjetà sabiex fis-suq tad-djar ma jkunx hemm instabbiltà u distorsjonijiet. 3. Jibqa’ jtejjeb il-kapaċità taż-żgħażagħ li jsibu xogħol, b’mod partikulari ta’ dawk li mhumiex jistudjaw, jaħdmu jew jitħarrġu, anki bl-użu tal-Kuntratt taż-Żgħażagħ. Jiżgura li l-iskemi tal-apprendistat jiġu segwiti minn aktar żgħażagħ, ikunu jiffukaw biżżejjed fuq il-ħiliet avvanzati u ta’ livell ogħla, u jkunu jinvolvu aktar negozji żgħar u medji. Jieġu miżuri biex inaqqas ir-rata għolja ta’ żgħażagħ li joħorġu mill-iskola b’ħiliet bażiċi baxxi ħafna. 4. Jintensifika l-miżuri sabiex tiġi ffaċilitata l-integrazzjoni ta’ nies minn familji bla xogħol fis-suq tax-xogħol. Jiżgura li r-riformi ppjanati għall-ħarsien soċjali ma jwasslux għall-faqar fost it-tfal. Jimplimenta bis-sħiħ miżuri bil-ħsieb li jiġi ffaċilitat l-aċċess għas-servizzi tal-assistenza lit-tfal. 5. Ikompli jtejjeb id-disponibbiltà tal-finanjament mill-banek u mhux mill-banek għas-settur privat, b’mod partikulari għall-impriżi żgħar u medji. Jappoġġja l-kompetizzjoni fis-settur bankarju, b’mod partikulari permezz ta’ miżuri sabiex jitnaqqas ix-xkiel għad-dħul fis-suq, tiżdied it-trasparenza u jiġi ffaċilitat il-qlib bejn il-banek kif irrakkomandat mill-Kummissjoni Indipendenti dwar is-Settur Bankarju u jesplora modi kif jitejjeb l-aċċess għall-kapital tar-riskju u għal formom oħrajn ta’ self mhux mill-banek. 6. Iwettaq strateġija fuq medda twila ta’ żmien għat-titjib tal-kapaċità u tal-kwalità tan-netwerk infrastrutturali tar-Renju Unit, inklużi miżuri biex jiġu indirizzati l-pressjonijiet fin-netwerks tat-trasport u tal-enerġija billi jippromwovi proċessi tal-ippjanar u tat-teħid tad-deċiżjonijiet li jkunu aktar effiċjenti u robust, u billi jutilizza bl-aħjar mod l-arranġamenti opportuni ta’ finanjament konġunt bejn is-settur pubbliku u dak privat. Magħmul fi Brussell, Għall-Kunsill Il-President [1] ĠU L 209, 02.08.1997, p. 1. [2] ĠU L 306, 23.11.2011, p. 25 [3] COM (2012) 309 finali [4] P7_TA(2012)0048 u P7_TA(2012)0047 [5] Deċiżjoni tal-Kunsill 2012/238/EU tas-26 ta’ April 2012 [6] COM (2012) 68 finali [7] Dokument ta' ħidma tal-persunal (2012)161 final [8] Bilanċ nett, aġġustat għall-varjazzjonijiet ċikliċi, ta’ miżuri ta’ darba u temporanji, ikkalkulati mill-ġdid mis-servizzi tal-Kummissjoni fuq il-bażi tal-informazzjoni pprovduta fil-programm, bl-użu tal-metodoloġija li dwarha ntlaħaq qbil komuni. [9] Skont l-Artikolu 9(2) tar-Regolament tal-Kunsill (KE) Nru 1466/97.